7. pielikums

Ministru kabineta

2019. gada 13. augusta

noteikumiem Nr. 368

**Praktisko prasmju pārbaudes kārtība**

1. Praktisko prasmju pārbaudi kārto šādās bezpilota gaisa kuģa kategorijās:

1.1. multirotoru bezpilota gaisa kuģi ar kopējo pacelšanās masu:

1.1.1. līdz 4 kg;

1.1.2. līdz 25 kg;

1.1.3. virs 25 kg ar maksimālajiem gabarītizmēriem, kas nepārsniedz 3 m;

1.2. fiksētu spārnu (lidmašīnas tipa) bezpilota gaisa kuģi ar kopējo pacelšanās masu:

1.2.1. līdz 4 kg;

1.2.2. līdz 25 kg;

1.2.3. virs 25 kg ar maksimālajiem gabarītizmēriem, kas nepārsniedz 3 m;

1.3. rotējošu spārnu (helikoptera tipa) bezpilota gaisa kuģi ar kopējo pacelšanās masu:

1.3.1. līdz 4 kg;

1.3.2. līdz 25 kg;

1.3.3. virs 25 kg ar maksimālajiem gabarītizmēriem, kas nepārsniedz 3 m;

1.4. citas kategorijas bezpilota gaisa kuģi.

2. Konkrētas kategorijas bezpilota gaisa kuģa vadīšanas prasmju pārbaudes uzdevumi:

2.1. multirotoru un rotējošu spārnu (helikoptera tipa) bezpilota gaisa kuģa tālvadības pilotam jādemonstrē spēja veikt bezpilota gaisa kuģa:

2.1.1. pacelšanos;

2.1.2. karāšanos vienā punktā attiecībā pret zemi;

2.1.3. rotēšanu ap vertikālo asi;

2.1.4. kustību uz augšu, uz leju, pa labi, pa kreisi;

2.1.5. vertikālu kvadrātu un horizontālu kvadrātu, nemainot bezpilota gaisa kuģa vērsumu;

2.1.6. horizontālu kvadrātu, mainot bezpilota gaisa kuģa frontālo vērsumu lidojuma virzienā;

2.1.7. astotnieka figūru, nemainot bezpilota gaisa kuģa frontālo vērsumu;

2.1.8. pacelšanos un nosēšanos 45 grādu leņķī;

2.1.9. dezorientācijas kontroli pēc bezpilota gaisa kuģa rotēšanas ap vertikālo asi;

2.1.10. karāšanos vienā punktā attiecībā pret zemi bez globālās navigācijas satelītu sistēmas un citu horizontālās pozīcijas stabilizācijas sistēmu palīdzības (prasība piemērojama bezpilota gaisa kuģiem, kuru kopējā pacelšanās masa ir lielāka par 1,5 kg);

2.1.11. nosēšanos;

2.1.12. automātisku lidojumu izpildi (automātiska lidojuma maršruta sastādīšana, pacelšanās, automātiska lidojuma pārtraukšana un vadības saglabāšana, nosēšanās);

2.2. fiksētu spārnu (lidmašīnas tipa) bezpilota gaisa kuģa tālvadības pilotam jādemonstrē spēja veikt bezpilota gaisa kuģa:

2.2.1. pacelšanos;

2.2.2. pagriezienus, saglabājot lidojuma augstumu;

2.2.3. lidojuma ātruma izmaiņas, saglabājot lidojuma augstumu;

2.2.4. horizontālu astotnieka figūru;

2.2.5. atgūšanos pēc iekrišanas grīstē;

2.2.6. nosēšanos;

2.2.7. automātisku lidojumu izpildi (automātiska lidojuma maršruta sastādīšana, pacelšanās, automātiska lidojuma pārtraukšana un vadības saglabāšana, nosēšanās);

2.3. citu bezpilota gaisa kuģu kategoriju tālvadības pilotam jādemonstrē spēja veikt bezpilota gaisa kuģa:

2.3.1. pacelšanos;

2.3.2. kontroli lidojuma laikā;

2.3.3. nosēšanos.

3. Bezpilota gaisa kuģa lidojuma standarta un avārijas procedūru pārbaudes uzdevumi:

3.1. bezpilota gaisa kuģa lidojuma standarta procedūru izpilde pirms­lidojuma, lidojuma un pēclidojuma fāzēs;

3.2. spēja atbilstoši reaģēt:

3.2.1. ja tuvojas citi gaisa telpas lietotāji, lidojumā neiesaistītas personas un dzīvnieki;

3.2.2. bezpilota gaisa kuģa sistēmas bojājumu vai atteices gadījumā;

3.2.3. vadības iekārtu signāla zudumu gadījumā;

3.2.4. globālās navigācijas satelītu sistēmas signāla zudumu gadījumā;

3.2.5. tālvadības pilota darbspējas zaudēšanas gadījumā.

Satiksmes ministrs T. Linkaits